b"\n_START_ARTICLE_\nZmagoslavje volje\n_START_SECTION_\nZgodba\n_START_PARAGRAPH_\nZmagoslavje volje so opisovali kot \xc2\xbbod nacistov, za naciste in o nacistih\xc2\xab. Film se za\xc4\x8dne s predgovorom, ki je edini komentar v filmu. Na kamniti steni se pojavi slede\xc4\x8de besedilo: 5. septembra 1934, ... 20 let po izbruhu Svetovne vojne ... 16 let po za\xc4\x8detku na\xc5\xa1ega trpljenja ... 19 mesecev po za\xc4\x8detku nem\xc5\xa1ke renesance ... je Adolf Hitler ponovno priletel v N\xc3\xbcrnberg na pregled kolon svojih zvestih prista\xc5\xa1ev..._NEWLINE_'1. dan':: Film se za\xc4\x8dne s posnetkom oblakov nad mestom in se nato pomakne do zbirajo\xc4\x8de gmote spodaj ter s tem portretira lepoto in veli\xc4\x8dino prizora. Vidi se senca Hitlerjevega letala, ko leti mimo drobnih korakajo\xc4\x8dih postav spodaj, z glasbeno spremljavo Die Meistersinger von N\xc3\xbcrnberg Richarda Wagnerja, ki po\xc4\x8dasi preide v Horst Wessel Lied. Ob prihodu na N\xc3\xbcrnber\xc5\xa1ko letali\xc5\xa1\xc4\x8de se na viharen aplavz in vzklikajo\xc4\x8do mno\xc5\xbeico prika\xc5\xbee Hitler iz svojega letala. Nato ga skozi enako navdu\xc5\xa1eno mno\xc5\xbeico peljejo v N\xc3\xbcrnberg do njegovega hotela, kjer je kasneje zborovanje._NEWLINE_'2. dan': Drugi dan se za\xc4\x8dne z monta\xc5\xbeo posnetka obiskovalcev, ki se pripravljajo na za\xc4\x8detek kongresa nacisti\xc4\x8dne stranke in nato posnetek najvi\xc5\xa1jih nacisti\xc4\x8dnih uradnikov, ki prihajajo na Luitpold Arena. Film nato presko\xc4\x8di na odprtje ceremonije, kjer Rudolf Hess naznani za\xc4\x8detek kongresa. Kamera predstavi precej nacisti\xc4\x8dne hierarhije in poka\xc5\xbee njihove odpiralne govore, med drugim Josepha Goebbelsa, Alfreda Rosenberga, Hansa Franka, Fritza Todta, Roberta Leya in Juliusa Streicherja. Film zatem presko\xc4\x8di na zunanje zborovanje Nem\xc5\xa1ke delavske fronte (nem\xc5\xa1ko Reichsarbeitdienst), ki je prvotno niz izmi\xc5\xa1ljenih voja\xc5\xa1kih vadb mo\xc5\xbe, ki nosijo lopate. Hitler ima tukaj tudi prvi govor o zaslugah \xc2\xbbNem\xc5\xa1ke delavske fronte\xc2\xab\xc2\xa0in jih pohvali za njihovo delo pri ponovni izgradnji Nem\xc4\x8dije. Dan se kon\xc4\x8da s parado SA (nem\xc5\xa1ko Sturmabteilung, juri\xc5\xa1ni odredi) z baklami._NEWLINE_'3. dan': Tretji dan se za\xc4\x8dne z zborovanjem Hitlerjeve mladine na paradnih tleh. Kamera ponovno poka\xc5\xbee prihod nacisti\xc4\x8dnih dostojanstvenikov in Hitlerjev uvod Baldurja von Schiracha. Nato Hitler naslovi \xc2\xbbmladino\xc2\xab\xc2\xa0in v voja\xc5\xa1kih izrazih opisuje kako se morajo utrditi in pripraviti na \xc5\xbertvovanje. Vsi prisotni se zberejo za voja\xc5\xa1ki mimohod in pregled Wehrmachtove konjenice in raznih oklepnih vozil. Tisto no\xc4\x8d ima Hitler \xc5\xa1e en govor z baklami ni\xc5\xbeje rangiranim partijskim uradnikom v spomin prve obletnice nacisti\xc4\x8dnega prevzema oblasti in oznani, da sta partija in dr\xc5\xbeava ena entiteta._NEWLINE_'4. dan': \xc4\x8cetrti dan je vrhunec filma, kjer je prikazano najve\xc4\x8d znamenite metaforike. Hitler, s Heinrichom Himmlerjem in Victorjem Lutzem ob boku, hodi skozi dolgo \xc5\xa1iroko prostranost z ve\xc4\x8d kot 150.000 pripadniki SA in SS, ki stojijo v stanju \xc2\xbbpozor\xc2\xab, da bi polo\xc5\xbeil venec v spomin I. svetovne vojne. Hitler nato pregleda paradirajo\xc4\x8de mo\xc5\xbee SA in SS, z Lutzem pa imata govor, kjer razpravljata o \xc4\x8distki SA (no\xc4\x8d dolgih no\xc5\xbeev), ki se je zgodila nekaj mesecev prej. Lutze znova potrdi zvestobo SA re\xc5\xbeimu in Hitler oprosti SA vseh zlo\xc4\x8dinov, ki jih je storil Ernst R\xc3\xb6hm. Z dotikanjem \xc2\xbbkrvave zastave\xc2\xab\xc2\xa0(nem\xc5\xa1ko Blutfahne) so zastave nove stranke posve\xc4\x8dene (isto blago je nosila zastava padlih nacistov med pu\xc4\x8dem (nem\xc5\xa1ko Hitler-Ludendorff-Putsch), Hitler pa ima po zaklju\xc4\x8dni povorki pred N\xc3\xbcrnber\xc5\xa1ko Frauenkirche \xc5\xa1e sklepni govor. V njem znova potrdi prvenstvo nacisti\xc4\x8dne partije v Nem\xc4\x8diji z izjavljanjem: \xc2\xbbVsi vdani Nemci bodo postali nacionalsocialisti. Samo najbolj\xc5\xa1i nacionalsocialisti so partijski tovari\xc5\xa1i!\xc2\xab Hess potem vodi zbrano mno\xc5\xbeico v zaklju\xc4\x8dnem Sieg Heil pozdravu Hitlerja in s tem zaznamuje konec partijskega kongresa. Film pojema v \xc4\x8drno, ko celotna mno\xc5\xbeica zapoje Horst Wessel Lied.\n_START_SECTION_\nSnemanje\n_START_PARAGRAPH_\nZa razliko od Zmaga vere (Der Sieg das Glaubens), je Riefenstahlova snemala Zmagoslavje volje z velikim prora\xc4\x8dunom, ob\xc5\xa1irnimi pripravami in nujno potrebno pomo\xc4\x8djo nacistov visokega \xc4\x8dina kot je Goebbels. Kot je izjavila Susan Sontag, \xc2\xbbZborovanje ni bilo na\xc4\x8drtovano le kot pompozen mno\xc5\xbei\xc4\x8den shod, ampak kot senzacionalen propagandni film\xc2\xab. Albert Speer, Hitlerjev osebni arhitekt, je zasnoval prizori\xc5\xa1\xc4\x8de v N\xc3\xbcrnbergu in koordiniral ve\xc4\x8dji del prireditve. Riefenstahlova je imela za takratni standard pretirano veliko filmsko ekipo. V njej je bilo 172 ljudi, vklju\xc4\x8dno z desetimi tehniki, 36 kamermani in asistenti (ki so delali v 16 ekipah s 30 kamerami), 9 zra\xc4\x8dnih fotografov, 17 mo\xc5\xbe iz filmskih tednikov, 12 ekip iz filmskih tednikov, 17 mo\xc5\xbe za razsvetljavo, 2 fotografa, 26 voznikov, 37 varnostnikov, 4 delavci Nem\xc5\xa1ke delavske fronte in 2 pisarni\xc5\xa1ka asistenta. Veliko njenih kamermanov se je obla\xc4\x8dilo v uniforme SA, da niso bili opazni v mno\xc5\xbeici._NEWLINE_V Zmagoslavju so uporabili prenovljene tehnike snemanja kot so premikajo\xc4\x8de se kamere, vklju\xc4\x8dno z eno pritrjeno na velikanski zastavni drog dvigala za govor\xc4\x8devim odrom, in drugo na Hitlerjev osebni Mercedes (ta je zahtevala \xc5\xa1tevilna snemanja, zato da kamerman ne bi bil posnet). Zmagoslavje je predstavil tudi uporabo telefoto le\xc4\x8d za ustvarjanje izkrivljene perspektive. Da bi ujela \xc5\xa1e ostale zorne kote, je morala Riefenstahlova izkopati jame pod govor\xc4\x8devimi odri, polo\xc5\xbeiti tirnice za snemanje v gibanju in fotografirati iz zraka iz ve\xc4\x8d letal in majhnega zrakoplova. Veliko je bilo bli\xc5\xbenjih posnetkov mno\xc5\xbeice, ki je gledala in poslu\xc5\xa1ala Hitlerja in Hitlerjevih poz snemanih iz ni\xc5\xbejega zornega kota, kar ga je prikazalo kot juna\xc5\xa1kega. Razen predgovora Riefenstahlova ni uporabila nobenega govornega uredni\xc5\xa1kega komentarja v Zmagoslavju, saj je raje poudarjala s hitrimi montiranimi izrezi, s sestavljanjem filmskih scen in z glasbo. Skozi ves film je uporabljala tudi \xc2\xbbreal sound\xc2\xab\xc2\xa0(\xc2\xbbpravi zvok\xc2\xab). Filmska glasba je bila po naravi Wagnerjeva (ve\xc4\x8dina glasbe je bila neposredna reprodukcija Wagnerjevih oper) in z modifikacijami Riefenstahlove je ustvarjala vro\xc4\x8dekrvno in \xc5\xbeivahno vzdu\xc5\xa1je, ki se je ve\xc4\x8dkrat tik pred Hitlerjevim govorom razvilo v ob\xc4\x8dutek blaznosti._NEWLINE_New York Times je izjavil, da je trajalo skoraj dve leti, da so zmontirali kon\xc4\x8dno razli\xc4\x8dico iz 250 milj (400 km) neobdelanih posnetkov. A ta \xc4\x8dasovni okvir je nekoliko neprakti\xc4\x8den, saj je bilo med zborovanjem septembra 1934 in premiero marca 1935 le 200 dni. Riefenstahlova je imela te\xc5\xbeko nalogo skraj\xc5\xa1evanja ocenjenih 61 ur v 2 uri. Trudila se je, da bi film \xc4\x8dim prej kon\xc4\x8dala in \xc5\xa1la je celo tako dale\xc4\x8d, da je spala v monta\xc5\xbeni sobi, napolnjeni s sto tiso\xc4\x8di metrov filmskih posnetkov.\n_START_SECTION_\nOdziv\n_START_PARAGRAPH_\nPremiera Zmagoslavje volje je bila 28. marca 1935 v Ufa Palace Theatru v Berlinu in film je bil takoj\xc5\xa1en uspeh. V dveh mesecih je zaslu\xc5\xbeil 815,000 Reichsmark in Ufa ga je ocenila kot enega od treh najdonosnej\xc5\xa1ih filmov tistega leta. Hitler je film hvalil kot \xc2\xbbedinstveno slavljenje mo\xc4\x8di in lepote na\xc5\xa1ega gibanja\xc2\xab. Riefenstahlova je bila za svoj trud nagrajena z nem\xc5\xa1ko filmsko nagrado (Deutscher Filmpreis), zlato medaljo na bene\xc5\xa1kem bienalu leta 1935 in z Grand Prix leta 1937 na Svetovni razstavi v Parizu. Vendar je bilo nekaj trditev, da je imel film u\xc4\x8dinek na pritok mno\xc5\xbeice \xc2\xbbspreobrnjencev\xc2\xab\xc2\xa0k fa\xc5\xa1izmu in nacisti o\xc4\x8ditno niso vlo\xc5\xbeili resnega truda v promocijo filma izven Nem\xc4\x8dije. Filmski zgodovinar Richard Taylor je tudi izjavil, da Zmagoslavje na splo\xc5\xa1no ni bil uporabljen za propagandne namene v tretjem rajhu, \xc4\x8deprav Roy Frumkes ka\xc5\xbee na nasprotno, saj je bil film na sporedu vsako leto v vseh nem\xc5\xa1kih gledali\xc5\xa1\xc4\x8dih do leta 1945._NEWLINE_Sprejem v drugih dr\xc5\xbeavah ni bil tako navdu\xc5\xa1en. Britanski dokumentarist Paul Rotha ga je imenoval za nezanimivega, medtem ko so bili ostali odvrnjeni zaradi njegovih pronacisti\xc4\x8dnih nazorov. Med II. svetovno vojno je Frank Capra naredil neposreden odziv imenovan \xc2\xbbZakaj se borimo\xc2\xab\xc2\xa0(Why We Fight), serijo fimskih tednikov, ki jih je naro\xc4\x8dila vlada ZDA, ki je zdru\xc5\xbeila posnetek Zmagoslavje volje, a ga miselno druga\xc4\x8de povezala, tako da je zagovarjal zaveznike. Capra je kasneje opozoril, da Zmagoslavje \xc2\xbbni ustrelilo s pu\xc5\xa1ko, spustilo nobene bombe. A kot psiholo\xc5\xa1ko oro\xc5\xbeje, namerjeno v uni\xc4\x8denje volje po upiranju, je bil ravno tako smrtonosen\xc2\xab. Izrezki iz Zmagoslavja so bili uporabljeni tudi v kratkem propagandnem filmu zaveznikov, imenovanem Prevzemi generala Adolfa (General Adolph Takes Over), postavljenem v britansko plesno melodijo \xc2\xbbThe Lambeth Walk\xc2\xab. Legije korakajo\xc4\x8dih vojakov, kot tudi Hitler, ki pozdravlja v nacisti\xc4\x8dnem pozdravu, so izgledale kot be\xc5\xbee\xc4\x8de lutke, ki ple\xc5\xa1ejo na glasbo._NEWLINE_Eden najbolj\xc5\xa1ih na\xc4\x8dinov ovrednotenja odziva na Zmagoslavje je bila takoj\xc5\xa1nja in dolgotrajna mednarodna slava, ki jo je dobila Riefenstahlova. The Economist je navedel, da je \xc2\xbbpotrdil njen ugled kot najve\xc4\x8dje \xc5\xbeenske re\xc5\xbeiserke dvajsetega stoletja\xc2\xab. Za re\xc5\xbeiserko, ki je posnela osem filmov, od katerih sta bila le dva veliko predvajana izven Nem\xc4\x8dije, je imela Riefenstahlova nenavadno visoko prepoznavnost imena, ki jo je ve\xc4\x8dinoma ustvaril Zmagoslavje, za preostanek njenega \xc5\xbeivljenja. Vendar je bila njena kariera tudi trajno po\xc5\xa1kodovana zaradi te zveze. Po vojni je bila za \xc5\xa1tiri leta zaprta pri zaveznikih zaradi domnevnega simpatiziranja z nacisti in je bila trajno na \xc4\x8drni listi filmske industrije. Ko je umrla leta 2003, 68 let po njegovi premieri, je njena osmrtnica dobila pomembno mesto v veliko va\xc5\xbenej\xc5\xa1ih publikacijah \xe2\x80\x93 vklju\xc4\x8dno z Associated Press, Wall Street Journal, New York Times in The Guardian \xe2\x80\x93 ve\xc4\x8dina katerih je znova potrdila pomembnost Zmagoslavja.\n_START_SECTION_\nNegodovanje v Wehrmachtu\n_START_PARAGRAPH_\nDo prve polemike zoper Zmagoslavja je pri\xc5\xa1lo \xc5\xa1e pred njegovo premiero, ko je nekaj generalov v Wehrmachtu protestiralo zaradi minimalne voja\xc5\xa1ke navzo\xc4\x8dnosti v filmu. Le en prizor, pregled nem\xc5\xa1ke konjenice, je pravzaprav vklju\xc4\x8deval nem\xc5\xa1ko vojsko. Ostale tvorbe so bile partijske organizacije, ki niso bile del vojske. Hitler je sam predlagal \xc2\xbbumetni\xc5\xa1ki\xc2\xab\xc2\xa0kompromis, da naj bi se Zmagoslavje za\xc4\x8delo s po\xc4\x8dasnim snemanjem vrste \xc2\xbbprezrtih\xc2\xab\xc2\xa0generalov (in pomiritvijo njihovih egov). Glede na svoje pri\xc4\x8devanje je Leni Riefenstahl zavrnila njegov predlog in vztrajala na obdr\xc5\xbeevanju umetni\xc5\xa1ke kontrole v Zmagoslavju volje. Strinjala se je, da se bo vrnila k zborovanju, ki je bilo leta 1935 in posnela film izklju\xc4\x8dno o Wehrmachtu, ki je postal Tag der Freiheit.\n_START_SECTION_\nVplivi in zapu\xc5\xa1\xc4\x8dina\n_START_PARAGRAPH_\nPo mnenju zgodovinarja Philipa Gavina \xc2\xbbzapu\xc5\xa1\xc4\x8dina Zmagoslavja \xc5\xbeivi naprej v \xc5\xa1tevilnih televizijskih dokumentarcih o nacisti\xc4\x8dnem obdobju, kjer predvajajo izseke filma... [Njegova] najvzdr\xc5\xbeljivej\xc5\xa1a in najnevarnej\xc5\xa1a iluzija je, da je bila nacisti\xc4\x8dna Nem\xc4\x8dija nadvse organizirana dr\xc5\xbeava, da je bila sicer zla, vendar kljub temu vredna ob\xc4\x8dudovanja.\xc2\xab Gavin verjame, da je bila realnost nacizma kot neorganizirane in birokratske zme\xc5\xa1njave zasen\xc4\x8dena v Zmagoslavju volje z mogo\xc4\x8dnimi podobami zdru\xc5\xbeenega fa\xc5\xa1isti\xc4\x8dnega gibanja. Nicholas Reeves pritrdi in doda, da mnogo od ve\xc4\x8dine trajnih podob tretjega rajha in Hitlerja izvira iz filma Riefenstahlove.\xc2\xab_NEWLINE_Zmagoslavje volje preu\xc4\x8dujejo tudi mnogi sodobni umetniki (na svoji poroki je Mick Jagger Riefenstahlovi povedal, da ga je videl vsaj petnajstkrat), vklju\xc4\x8dno s filmskim re\xc5\xbeiserjem Petrom Jacksonom, Georgom Lucasom in Ridleyjem Scottom. Prvi znani film, ki je uporabil metaforiko Zmagoslavja, je bil Veliki diktator (The Great Dictator) Charlija Chaplina, ki je bil, ironi\xc4\x8dno, parodija nacizma. Tudi prizori iz filma so bili imitirani v poznej\xc5\xa1ih filmih, najbolj slavno v IV. delu epizode Vojne zvezd: Novo upanje (kot tudi v drugih filmih Vojne zvezd). Drugi filmi, v katerih so uporabljeni metaforika Zmagoslavja ali prizori iz njega so Dr\xc5\xbeavljan Kane, Peklenska pomaran\xc4\x8da, Gladiator, Heroj, Gospodar prstanov, Levji kralj, Rihard III., Rde\xc4\x8da zora, Spartak in Vesoljski bojevniki. Film Empty Mirror celo prika\xc5\xbee nekaj prizorov iz Zmagoslavja s Hitlerjem (igral ga je Norman Rodway), ki jih analizira. Nekateri vidijo muzikal Springtime for Hitler v komediji Mela Brooksa The Producers kot varljivo reprodukcijo Zmagoslavja, \xc4\x8deprav je Brooks to zanikal._NEWLINE_Film je vplival tudi na ameri\xc5\xa1ko politiko. Avtor politi\xc4\x8dnega oglasa za predsedni\xc5\xa1ko kampanjo Nelsona Rockefellerja leta 1968 je priznal, da si je pri re\xc5\xbeiji pomagal s Zmagoslavjem. Nekateri ameri\xc5\xa1ki politi\xc4\x8dni komentatorji so tudi primerjali konvencije republikancev in demokratov s Zmagoslavjem volje, \xc4\x8deprav so te ocene po navadi preve\xc4\x8d fanati\xc4\x8dne._NEWLINE_Zmagoslavje volje je verjetno najkontroverznej\xc5\xa1i film vseh \xc4\x8dasov, hkrati zani\xc4\x8devan in ob\xc4\x8dudovan. Povsem subjektivni \xc2\xbbdokumentarec\xc2\xab\xc2\xa0je veli\xc4\x8dastna, filmsko inovativna in estetsko dovr\xc5\xa1ena upodobitev nacisti\xc4\x8dnega kongresa, ki jo je naro\xc4\x8dil sam Hitler. Re\xc5\xbeiserka je posnela dah jemajo\xc4\x8d dokument Hitlerjeve hipnoti\xc4\x8dne mo\xc4\x8di nad mno\xc5\xbeicami in skoraj religiozno prikazala\xc2\xa0\xc2\xbbF\xc3\xbchrerja\xc2\xab\xc2\xa0kot misti\xc4\x8dno personifikacijo sanj in idealov ljudstva."